Peniaga ikan terkesan Covid-19
NUR AIN OTSMAN SERIAN: Penularan wabak pandemik Covid-19 memberi tamparan hebat kepada peniaga ikan. Mana tidaknya, hasil jualan yang sebelum ini berjaya dikaut sehingga RM6, 000 sebulan hanya tinggal kenangan. Welldon Jamat, 34, memberitahu dirinya hanya mampu meraih RM2, 000 sebulan ketika ini. “Rasa sedih mengenang keadaan yang berlaku, namun ini tidak mematahkan semangat saya untuk terus mencari rezeki,” katanya ketika ditemui pemberita di Pasar Basah Serian, semalam.Tambahnya, kurang pembeli pada masa ini menyebabkan ikan terpaksa dijual pada keesokan harinya. “Kalau ikan tidak laku pada hari ini, terpaksa dijual keesokan harinya.“Sebelum penguatkuasaan Perintah Kawalan Pergerakan (PKP), pasar basah memang riuh rendah dengan suara peniaga dan pembeli namun kini suram tanpa suara tawar-menawar,” ujarnya lagi. Sementara itu, menurut Kamarudin Bujang, 60, dia hanya mampu meraih 20 peratus jualan ikan.  “Wang yang kami dapat hasil jualan ikan setiap hari memang tidak menampung modal,” ujarnya. Pasar Basah Serian yang sebelum ini terkenal dengan ikan talapia dan ikan sultan telah menjadi tidak terkenal lagi ketika PKP.Jelas Kamarudin, sebelum PKP penjualan ikan talapia dan ikan sultan akan habis sebanyak 50 kilogram (kg) setiap hari namun kini cuma 20kg. 
See author's posts
